**Китаплы гаилә – бәхетле гаилә**

(Әдәби музыкаль кичә)

**Нурия ӘХМӘДИЕВА,**

*Биектау районы Сая авылы китапханәчесе,*

**Энҗе ӘХМӘДИЕВА,**

*Казандагы 62 нче урта мәктәпнең татар теле һәм әдәбияты укытучысы*

***Китап күргәзмәсе***

**I.** **«Ил яшәве – җыр белән»**.

Әлеге күргәзмәдә бишек җырлары, бәетләр. Күңел шатлык белән тулганда һәм моңланганда җырлана торган әсәрләр тупланган китаплар.

1. Бишек җырлары. – Казан: Татар. кит. нәшр., 2000.

2. Хәбибуллин 3. Күңелле маҗаралар: Җырлар. – Казан: Татар. кит. нәшр.,1990.

3. Тукай Г. Туган тел: Җырлар. – Казан: Татар. кит. нәшр., 1975.

4. «Сак-Сок» бәете. – Казан: Татар. кит. нәшр., 1999.

**II. «Мин тормышка гашыйк»**.

Җирдә дә түгел, күктә дә түгел, шигърият ул – кеше йөрәге биеклегендә. Сүз дәрьясыннан тамчылап алып җанын, тәмен, ямен тоеп янәшә куюга, яңа сулыштан балкып яши башлаган мәгънәне нәкъ менә синең күңелендә сулкылдап торган хисне бүтәннәр дә кабул итәрлек хәлгә күтәрә белү – үзе бер могҗиза түгелмени!? Шундый могҗиза тудыручыларны, гади генә итеп, шагыйрь дип атыйлар. Шагыйрь, икенче төрле әйтсәк, ул – сүз пәйгамбәре. Кеше язмышы... Аның борчулары, кайгылары, шатлыклары, сагышлары, очрашу-аерылулары, өметләре – барысы да шагыйрь йөрәге аша үтә, шигырь юлларына төшә. Әлеге күргәзмәдә сез күңелегезгә охшаган шигырь китапларын таба алырсыз.

1. Җәлил М. Сайланма әсәрләр. – Казан: Татар. кит. нәшр., 1975.

2. Вәлиев Р. Кышкы учак: Шигырьләр, җырлар. – Казан: Татар. кит. нәшр., 1994.

3. Җиһангирова Җ. Илаһият. – Казан: Татар. кит. нәшр., 2011.

4. Бикчәнтәева Ә. Йөрим күл буйларында. – Казан: Татар. кит. нәшр., 1968.

**III. «Балама әкият сөйлим»**.

Әлеге күргәзмәдә без үзебез дә бала вакытта яратып укыган Шүрәле, Су анасы, Сертотмас үрдәк, Алтын балык һәм яңа әкиятләр тупланган:

1. Тукай Г. Яз фәйтуны. – Казан: Татар. кит. нәшр., 2011.

2. Алиш А. Ана әкиятләре. – Казан: Татар. кит. нәшр., 2003.

3. Батулла Р. Шаян бака: әкиятләр. – Казан: Татар. кит. нәшр., 2011.

4. Тарханова Ф. Алтын уклар. – Казан: Татар. кит. нәшр., 2007.

**IV. «Мин барысында белергә телим!»**

Әлеге күргәзмәдә мәктәпкәчә яшьтәге балалар өчен китаплар. Бу китаплар арасында төсләрне аерырга, санарга, кушарга, алырга, хәрефләр танырга өйрәтә торганнары да, әниләр ярдәмендә әдәпле булу серләренә төшенергә өйрәткәннәре бар.

**Максат.**

1. Әниләргә китап укуның кызыклы, файдалы һәм кирәкле шөгыль булуын җиткерү.

2. Китап укуга карата булган уңай фикерләрне аңлату.

3. Гаилә белән китап укуга омтылыш тәрбияләү.

**Җиһазлау:** китаплар күргәзмәсе, плакатлар, бишек, яшь бала (курчак).

*(Татар халык көйләре яңгырый. Ринат Вәлив* – *милли гармун һәм курай.)*

**Алып баручы (китапханәче).** Туарына бер көн кала сабый Аллаһы Тәгаләдән сорый икән:

– Ул дөньяга мин ник киләм?

– Мин сиңа фәрештә җибәрәм, ул сиңа барысын да аңлатыр.

– Ә мин анны ничек аңлармын соң?

– Ул сине үз теленә өйрәтер.

– Фәрештәмнең исеме ничек була?

– Син аңа Әни диячәксең.

*(Бала елаган тавыш.)*

*(Татар халык җыры «Җидегән чишмә» яңгырый.)*

**Алып баручы (китапханәче).** Дөньяга тәүге авазын салып сабый туды. Әти-әнисенең көтеп алган бәхете-куанычы, матурдан-матур өметләр багланышы булып. Кем булып үсәр ул? Холкы-фигыле белән кемгә охшар, сәләте-таланты белән кемне кабатлар? Тормышта үз урынын таба алырлык көчле рухлы, кыю һәм гыйлемле шәхес итеп тәрбияләү өчен тәрбия әлифбасын кайдан, нәрсәдән башларга? Баланы ничек дөрес итеп тәрбияләргә? Бу нәүбәттән без китапханәгә яшь әниләрне чакырга булдык.

Тәрбия әлифбасының беренче авазларын бала, әлбәттә, гаиләдә өйрәнә. Чөнки сабыйның тәүге «аггу»ларын да, якын кешеләрен танып, очынып елмаюын, иреннәрен уймаклатып, тырыша-тырмаша иҗекләгән беренче сүзләрен дә иң беренче булып әти-әнисе ишетә. Сабыйның һәр уңышы уртак сөенеч булган, мәхәббәт һәм хөрмәт яшәгән гаиләдә бала да бәхетле булып үсә. Андый баланың дөньяны танып-белүгә булган сәләте дә тизрәк ачыла, үсә төшкәч яшьтәшләре арасында да үзен кыюрак, иркенрәк тота ул.

Җир йөзендә булган бөтен нәрсә

Булган саен кими, кечерәя.

Тик бер нәрсә – ана мәхәббәте

Булган саен арта, көчәя...

*(«Рәхмәтлемен ходаема» җыры башкарыла.)*

*(С.Сәйдәшев. Бер моңлы көй.)*

**Алып баручы (китапханәче).** Ана белән Бала! Бер-берсенә алардан да якын җан ияләрен табып буламы икән бу дөньяда?! Ана кешегә нәсел, милләт, кешелекне дәвам иттерү, яшь буын тәрбияләү кебек олы вазифа йөкләнгән.

Туасы сабыйны һәр өйдә түземсезлек, олы өметләр белән көтеп алалар. Яңа туган бала гаиләне ныгыта.

Яшь балалы йортка нур иңә, анда тормыш кайный, гайбәт сүз, ызгыш-талашка урын калмый, ди халык.

Күп яңалык алып килә, диләр,

Яңа туган бала һәр өйгә.

Безгә генә түгел, исем бирдең

Бишекләрдә яткан бәбигә.

Сабый дөньяга килгәннән соң, ата-анасының иң әвәлге бурычы – милләтенә мәүфыйк, үзенә тиң, лаеклы исем бирү. Ул исем җиңел әйтелешле, җыйнак төзелешле, мәгънәле һәм аһәңле булырга тиеш. Бала, үскәч, әти-әнисенә исеме өчен рәнҗемәслек булсын.

*(«Зәк-зәк бибизәк» җырына биюе башкарыла.)*

*(«Бишек җыры» көе яңгырый.)*

**Алып баручы (китапханәче).** Бала – ананың йөрәк җимеше, мәңгелек мәхәббәте. Әти-әнинең бәбигә бер яшь тулганчыга кадәрге вакыты аны ашату-эчертү, карау-тәрбияләү, чыныктыру мәшәкатьләренә багышлана. Әммә аның акыл һәм әхлакый тәрбиясе дә бар бит әле. Галимнәр баланың, ана карнында үскәндә үк, ишетү сәләтенә ия икәнлеге турында фикер белдерәләр. Грузин халкында моңа бәйле бик кызыклы йола да яшәп килә. Хатын-кыз балага узган икән, аңа мөмкин кадәр күбрәк матур җырлар җырларга, шигырь сөйләргә кирәк, имеш. Бала югары әхлак сыйфатларына ия һәм бәхетлерәк була. Туган илгә мәхәббәт, рухи тәрбия балага әнә шулай карында чагында ук кертелә. Бәләкәч тугач та, аның белән сөйләшә башларга кирәк. Бала, әнисенең үз телендә «балам», «нәнием», «сандугачым» кебек иркә сүзләрен ишетеп, танырга өйрәнә.

*(Фәридә*–*Алсу дуэты башкаруында «Әни теләкләре» җыры яңгырый. Бишектәге бала белән Ана күренеше.)*

*(Татар халык көйләре яңгырый.)*

**Алып баручы (китапханәче).** Бала әнисенең моңлы итеп җырлавына күнегеп үскәндә генә чын милләт вәкиле булып тәбияләнергә мөмкин.

Ата-ана үзенең баласына яхшы тәрбия, әдәп өйрәтүдән дә артык бүләк бирә алмый. Әлбәттә, һәр гаилә үзенчә яши, тик шул ук вакытта аларны берләштерә торган гомуми кыйбла да бар. Бу – ата-баба йолаларына, милли гореф-гадәтләргә тугрылык. Гаиләнең ныклыгы, тормыш рәвеше, үзара мөнәсәбәт – барысы бергә гаилә әгъзаларында милли холык-фигыль тәрбияли.

**1 нче бала.**

Рамазан, сәхәр вакыты,

Таң белән дөньяга.

Күңелләргә рәхәт биреп,

Салмак кына моң ага.

*(Азан тавышы ишетелә.)*

Кайсы якка карасаң да,

Тәрәзәләрдә ут яна.

Иркәләп, җайлап, баласын

Уята газиз ана.

**2 нче бала** *(Ана ролендә).*

Тор-тор, балам,

Соңга калмыйк,

Инде тиздән ата таң.

Изге сәхәр җитте, дигән

Хәбәр килә ерактан.

Рәсүлебез Рамазанда

Пәйгәмберлеген алган.

Һәм аңарга шушы айда

Коръән иңгән Алладан.

*(Госман Садәнең «Ак әбиләр» шигыре.)*

**3 нче бала.**

Бер күрешү бер гомер дип

Дога кыла ак әбиләр.

Яңа төсмер мәгънә ала

Борынгы җыр, иске көйләр.

Ходайның һәр биргән көнен

Дога кылып сәламлиләр.

Ил шатлыгы, ил аклыгы –

Ак яулыклы ак әбиләр.

Ак әбиләр бер елмайса,

Үсә күңел офыклары.

Яннарында уйнап йөри

Орчык буе оныклары.

Ходайның һәр биргән көнен

Дога кылып сәламлиләр.

Ил шатлыгы, ил аклыгы –

Ак яулыклы ак әбиләр.

Мич янында тып-тын гына

Тыңлап тора киленнәре.

Шулдыр үзе – өйгә иман,

Татулыкның иңүләре!..

Ходайның һәр биргән көнен

Дога кылып сәламлиләр.

Ил шатлыгы, ил аклыгы –

Ак яулыклы ак әбиләр.

*(Курай моңы яңгырый.)*

**Алып баручы (китапханәче).** Кешелек тарафыннан тудырылган барлык могҗизаларның да иң бөеге – китап.

Китап ул – бүгенге яшәешебез, киләчәгебез дә, ягъни шул ук «Әлифба», «Туган тел», күңелне моңландыра, сафландыра торган шигырьләр, җырлар, бәет-мөнәҗәтләр. Китап ул – дога да, изге сүз дә... Менә шуларсыз калып карыйк әле?.. Андый мескен хәлдә калырга язмасын! Китапсыз, язусыз яшәргә дучар халык – иң түбән халыктыр ул...

Китап! Гасырлар илчесе, тормыш көзгесе, белем чишмәсе, зирәк юлдаш, акыллы киңәшче һәм ышанычлы сердәш ул. Китап укыган кешенең фикере тирәнәя, зиһене арта.

Китап – белем чишмәсе, диләр. Укырга яраткан һәм укыганыннан акыл ала белгән кешене китап акны карадан аера белергә, тормышта югалып калмаска, хаталар ясамаска өйрәтә.

Татар халкы гомер-гомергә укымышлылыгы, гыйлемле булуы белән дан тоткан. Әгәр шулай булмаса, моннан 800 ел элек язылган «Йосыф вә Зөләйха» кыйссасын кулдан-кулга күчереп язарлар иде микән? Әгәр шулай булмаса, Габдулла Тукай Казанга кайткач, гомеренең соңгы елларында аның китаплары 30 тапкыр басылып чыкмас иде. Казанда инде өч гасыр дәвамында елның-елында йөзләрчә исемдә китаплар басыла. Әгәр укучысы булмаса, алар чыкмас иде.

*(«Әнием» җыры башкарыла.)*

*(Татар халык көйләре яңгырый. Ринат Вәлив – милли гармун һәм курай.)*

**Алып баручы (китапханәче).** Татар халкының күренекле фикер иясе, бөек мәгърифәтче, мәшһүр тарихчы һәм педагог Ризаэддин Фәхреддин дә безгә китаплар белән дус булырга, алардан аерылмаска киңәш итә. «Гүзәл китаплар – гаҗәеп әйберләр күренәчәк көзге, аулакта сердәш, ялгызлыкта иптәш, гаҗизлек вакытларда ярдәмче, хәсрәтләрдә шатлык китерүче, фикерләрне нурландыручы, үткән заманнар хәлләрен сөйләп торучы, өметләр, вакыйгаларны хикәят итүче, гакыллы кешеләрнең гакылларын күзләргә күрсәтүче аз хаклы, күп файдалы нәрсәләрдер. Шуның өчен китап алуда саранлык итмәгез, китаплардан аерылмагыз! Китап уку  кешеләрнең йөзенә нур, күңелләренә шатлык китерер».

*(Малайлар тарафыннан «Гармуным» җыры башкарыла.)*

**Алып баручы (китапханәче).** Дөрес, күпләр инде үзләренә кирәк материалны компьютердан гына укыйдыр. Ә кулыңа китап алып уку – үзе бер рәхәт бит ул. Китап укып бетергәннән соң да әле китапның калынлыгына карап, «моны мин укыдым микәнни?» дип шаккатып утырасың. Компьютер кебек зыянлы да түгел ул. Минем компьютер кирәксез әйбер диясем килми, бары чамасын белеп кенә кулланырга кирәк. Китапларны онытмыйк, алар бит безнең өчен язылган.

*(Китап күргәзмәсе белән таныштыру, китаплар тәкъдим итү.)*

*(Әниләргә буклетлар өләшү.)*

**Алып баручы (китапханәче).** Кешелек байлыгы – китап, ләкин китап тирәсендәге даирә тарая бара: укучы кулыннан китапны башта телевидение тартып алса, хәзер интернет тагын да кысрыклады. Китап – фикер йөртү алымы. Матур фикер йөртә белмибез икән, матур тормыш төзеп булмый. Яшәргә акыл туплау өчен, китапны һәрвакыт өстен куегыз!

Бала тәрбияләү – бик җаваплы, ифратта авыр хезмәт. Әммә бер хакыйкать бәхәссез: иманлы бала тәрбияләүгә бары тик китапларга һәм әби-бабаларыбыздан калган гореф-гадәтләргә таянып кына ирешеп була.